Vâdêximo

**Vâdêximo** - Movimento religiozo originao in França into XII secolo e confluìo succescivamente inta Riforma protestante.

## Stöia
### I origgine
O movimento vâdèize o trà origgine da l'attivitæ de 'n mercante lioneize, Vâdo (ò Vadêxo), nasciuo verso o 1140. Into 1176 un avertimento çeleste o l'aviæ induto o Vado a-a converscion: avendo domandao a 'n teollogo quæ a foise a via perfetta a-a sarvaçion, o se sentì ripete a consegna do Gexo a-o zoeno ricco: «se ti vœu ese perfetto, vendi ço che ti g'hæ e dallo a-i povei, e ti t'aviæ 'n tezóo inti çê; da pœu vegni e seguime» (San Mattê, 19-21). Vado o cedette a-a mogê i ben inmobbili ch'o possedeiva, o restituì ço ch'o ritegniva d'avei indebitamente riçevuo e o distribuì o so capitâ liquido a-o poppolo. O se dette quindi a predicâ o so ideâ de povertæ tra e classe ciu ummile, diffondendo a-o mæximo tempo fra quelle l'Evangeio inta traduçion vorgâ dovua a Benardo Ydros e Steva d'Anse. 

Fito numioxi seguaçi (i Povei de Cristo ò Povei de Lion) se strenzèn intorno a lê e començon a predicâ a paola de Dê inta campagna e inte çittæ vexiñe. Inviao da l'arçivesco de Lion, Guichard, a astegnîse da ogni forma de predicaçion e de spiegaçion de scritue, o Vado o refuò e, con tutti i so seguaçi, o fu espurso da-a dioçexi de Lion (1177). Però una sepaaçion netta da-a Gexa ófiçiâ a s'ebbe solo doppo a nommina do nœuvo arçivesco de Lion, Zane de Bellesmains (1181). Conscideræ comme rebelli e cacciæ torna da Lion, i vádèixi fun espliçitamente condanæ da-o scinnodo de Veroña (1184).

O movimento vâdèize o no g'ha a-i origgine arcun attezamento espliççito de rivotta contra a Gexa: o l'è un movimento laico de libberi predicatoî, ch'o l'intende portâ a paola de Gexo a diretto contatto de classe ciu ummie e ciu povie, e - comme tanti atri movimenti contempoannei - o vœu êse primma de tutto renonçia totâ a ogni richeçça a traverso o voto de povertæ. Quello ch'o constituisce o træto distintivo do vâdêximo originaio fronte a-o françescaneximo a l'è l'inscistença insce-o drito a-a predicaçion pe i laichi.

### I sviluppi
Into XIII secolo e o XIV secolo o vâdêximo o mantègne intatto o so carattere de movimento evangellico e o refuò ogni scistema filozoffico-teologgico, mostrando ançi 'na scingolâ repugnança a ogni innovaçion de carattere dogmattico. Movendo da una libera interpretaçion do Vangelo, o diffondeiva into poppolo di precetti de morale prattica, poxitiva, e o prospetava comme esempio da seguî a vitta di apostoi: i vâdèixi predicavan a povertæ e l’astenscion da-o travaggio; viveivan de limóxina; condanavan comme ileççiti a bóxía, o zuamento e ogni forma de giudiççio; praticavan a continença, no in oddio a-a mateia creâ, ma pe dexideio de perfeçion. Proclamavan, otr'a ço, l'inguança de tutti i fedeli inte l'ambito da Gexa e o saçerdoççio universâ fondao unicamente insci-ô meito individoâ (affidao a tutti, ommi e donne) e no sorve 'na consagraçion esteriô: refuavan i sacramenti, impartii da-i ecclexasteghi; praticavan a confescion l'un con l'atro; negavan a transustançiaçion e a validitæ da Messa; refiavan a veneraçion di santi e a preghea pe i defonti, no amettendo a comunion di santi, ni o Purgatœuio. Perseguitæ incagniamente, doppo doi seccoli e mezo ean praticamente scentæ da l'Aostria, Germannia, França, Spagna.

O groppo vádéize destinao a susciste e a mantegnîse intatto a traverso i secoli o fu quello ch'o se vègne arecugendo, fin da-o XIII secolo, in dótræ valadde di Arpi Coççie. Questi nuclei fun da prinçippio ben acugeiti da-i segnoî locæ, specce da-i conti de Luzerna, ma za da-o 1220 s'andò creando 'na scitoaçion d'ostilitæ agravâse inti seccoli succescivi, ch'a curminò inta persecuçion do 1370-78, conduta da-o françescan Françesco Borelli pe orde do Grigœu XI, e in quella do 1487, guidâ da l'arçidiaccono Óbèrto Catannio pe orde de Innoçençio VIII. In questo periodo, anteriô a l'adexon di vádéixi a-a Riforma, no se pœu parlâ de vee e proppie comunitæ vádéize inte valadde.

O movimento vádéize o l'accattò 'na totâ aotonomia de fronte a-a Gexa catollica solo con l'adexon a-a Reforma, deciza into scinnodo de Chanforan presso Angrogna (12 seténbre 1532), into quæ se decise ascì l’instituçion do curto pubbrico: fu bandio ogni forma de scimulaçion e de compromisso resguardo a-a parteçipaçion di vádéixi a-e çeimonnie do curto cattolico e fu infin açetao 'na formola de fe' ch'a l'implicava l'adexon di vádéixi a-e idee di reformatoî sviççei in meito a-a predestinaçion, a-i œuvie boñe, a-o zuamento, a-a confescion fæta a Dê soltanto, a-o ripozo domenegâ, a-o zazun non obrigatoio, a-o matrimonnio leççito a-i ministri ascì, a-o reconoscimento de doi soli sacramenti: batteximo e eücaristia. L'adexon a-a Reforma a marcò o començo de longhe persecuçioin che, sarvo de breve interuçioin, duon doi secoli.

A definitiva emançipaçion di vádéixi, propugnâ tra i atri da Vincenzo Gioberti e da Massimo d'Azeglio, a fu sançía da-o Carlo Alberto de Savoia con l'editto do 17 frevâ 1848. A scituaçion riconosciua a-i vádéixi da-o Statuto do regno e da-a l. 24 zugno 1929 in sce-i curti amissi a no differiva da quella de tutti i atri curti non catollichi e comme tâ a l'è passâ inta Constituçion italiaña.

### A Gexa vádéize
L'organizaçion attoâ da Gexa vádéize a l'è de tipo presbiteian. A Sembrea legislativa a l'è o Scinnodo, composto de tutti i pastoî e d'atretanti membri laichi elezui da-e gexe. L'aotoritæ rapresentativa e aministrativa a l'è a Taoa eletta da-o Scinnodo. A l'è composta de un prescidente ch'o g'ha o tittolo de moderatô, de varri pastoî, ciascun di quæ o l'è sorvintendente aministrativo de un di destreiti da Gexa e di membri laichi. 'Na fonçion particolâ inte l'organizaçion a speta a-o còrpo di pastoî (presezuo da-o moderatô), o quæ o g'ha o compito de veggiâ a-o mantegnimento da saña dotriña.

Da-o 1967 a Gexa vádéize a l'aderisce a-a Federaçion evangelica italiaña, constituia formalmente in quell'anno. Into 1975 e Gexe vádéize e metodista han aprovao un patto de integraçion, completao into 1979: e comunitæ de base arestan distinte, ma fan cappo a un Scinnodo unnico, chi eleze 'n'unnica Toa.

Into 1984 a Toa vádéize a l'ha firmao co-o governo italian 'n'inteiza inta quæ se deciæa a no apricabilitæ a-e Gexe da lê rapresentæ da legislaçion in sce-i 'curti amissi', e se definisce a separaçion do momento religiozo da quello çivî in mateia de ascistença religioza, d'effetti çivî do matrimonio religiozo, d'insegnamento religiozo, prevedendo otr'a ço che i attivitæ d'ascistença religioza e di enti eclexasteghi seggian sença oneri pe o Stato. Con 'n'integraçion firmâ into 1993, e Gexe rapresentæ da-a Taoa vádéize han definio in mateia finançiaia a defiscalizaçion di oferte voentaie e l'utilizzo da quota de l'8‰ de l'imposta in sce-e persoñe fixiche a-i soli scopi sociæ e umanitai.

## Nòtte


## Atri progetti

Categorîa:Crestianeximo